Óttar Norðfjörð skrifar 27. júlí 2013 00:45 Við búum í ofbeldisfullum heimi . Við búum í heimi sem ég skil ekki alltaf . Fólk gerir hluti sem ég skil ekki og heilu samfélögin sömuleiðis . Við búum í ofbeldisfullum heimi en á morgun ætlum við að sameinast til að mótmæla því . En hvernig mótmælir maður ofbeldi ? Einfaldlega með því að láta í sér heyra . Því fleiri sem láta sig málið skipta , því meiri er samstaðan og því minna pláss fá ofbeldismennirnir . Menn sem beita ofbeldi eru sjúkdómur á samfélagi okkar sem við þurfum að lækna í sameiningu . Það er einlæg trú mín að það sé hægt að útrýma ofbeldi úr samfélagi okkar . Við eigum enn langt í land , því ofbeldið liggur djúpt í menningu okkar , en það er hægt . Við þurfum öll að hjálpast að , vakna , opna augun , stoppa og hugsa . Á morgun ætlum við að hittast og sýna samstöðu og mótmæla einni útbreiddustu tegund ofbeldis sem fyrirfinnst og það er ofbeldi karla gegn konum ; því ofbeldi sem hefur verið normalíserað í öllum heimshornum . Viðbjóðslegu ofbeldi sem þrífst daglega og við álítum einhverra hluta vegna sjálfsagt . Ofbeldi sem við Íslendingar munu að öllum líkindum lesa um eftir einungis nokkra daga þegar Verslunarmannahelgin gengur í garð . Einhver spekingur sagði einu sinni : „ Það vilja allir breyta heiminum , en það vill enginn breyta sjálfum sér . “ Það er kannski málið . Á meðan við látum eins og ofbeldi karla gegn konum sé ekki til heldur það áfram að þrífast . Við þurfum að breyta sjálfum okkur og hugsunarhætti okkar og viðurkenna og mótmæla ofbeldinu gegn konum alls staðar í kringum okkur . Þá fyrst getur heimurinn breyst og orðið betri . Það er einlæg trú mín . Óttar Norðfjörð , rithöfundur Druslugangan verður farin í þriðja sinn þann 27. júlí , nk . Með Druslugöngunni viljum við færa ábyrgð kynferðisglæpa frá fórnarlömbunm og yfir á gerendur . Við viljum ekki einblína á klæðnað , hegðun eða fas þolenda sem mögulega afsökun fyrir glæpamenn . Við viljum einfaldlega að menn hætti að nauðga . Gangan verður farin frá Hallgrímskirkju klukkan 14:00 , niður Skólavörðustíg , Bankastræti og mun enda á Austurvelli þar sem við taka fundarhöld og tónleikar .